ରାଉରକେଲା LocalWire-Odisha LocalWire\nଅର୍ଜୁନ ପୁରସ୍କାର ବିଜେତା ହକି ଖେଳାଳି ମାଇକେଲ କିଣ୍ଡୋଙ୍କ ପରଲୋକ\nରାଉରକେଲା, ଡିସେମ୍ବର ୩୧ (ଲୋକାଲ ୱାୟାର): ଅର୍ଜୁନ ପୁରସ୍କାରପ୍ରାପ୍ତ ହକି ଖେଳାଳି ମାଇକେଲ କିଣ୍ଡୋ (୭୪)ଙ୍କର ଗୁରୁବାର ଅପରାହ୍ଣରେ ପରଲୋକ ହୋଇ ଯାଇଥିବା ତାଙ୍କ ପରିବାର ପକ୍ଷରୁ କୁହାଯାଇଛି ।\nଝାଡ଼ଖଣ୍ଡ (ପୂର୍ବ ବିହାର)ର ସିମଡେଗାରେ ୧୯୪୭ ଜୁନ ୨୦ରେ ମାଇକେଲଙ୍କ ଜନ୍ମ ହୋଇଥିଲା ।\nନୌସେନାରେ ନିଯୁକ୍ତି ପାଇଥିବା ମାଇକେଲ ୧୯୬୮ରେ ସେ ଭାରତୀୟ ହକି ଟିମରେ ମିଡ ଫିଲ୍ଡର ଭାବେ ସାମିଲ ହୋଇଥିଲେ ।\n୧୯୭୨ ଅଲିମ୍ପିକ୍ସ, ୧୯୭୩ ଓ ୧୯୭୫ ବିଶ୍ୱକପ୍ ସେ ଖେଳିଛନ୍ତି । ୨୦ ନଭେମ୍ବର ୧୯୭୩ ମସିହାରେ ତକ୍ରାଳୀନ ରାଷ୍ଟ୍ରପତି ଡ. ଭି.ଭି.ଗିରିଙ୍କ ଦ୍ୱାରା ସେ ଅର୍ଜୁନ ପୁରସ୍କାରରେ ସମ୍ମାନିତ ହୋଇଥିଲେ ।\nପରେ ସେ ନୌସେନା ଛାଡ଼ି ରେଳବାଇରେ କିଛି ବର୍ଷ କାମ କରିବା ପରେ ରାଉରକେଲା ଷ୍ଟିଲ ପ୍ଲାଣ୍ଟରେ ଚାକିରି କରିଥିଲେ ।\nଗତ କେଇ ମାସ ଧରି ସେ ଅସୁସ୍ଥ ହୋଇପଡ଼ିଥିବା ବେଳେ ଆଜି ଇସ୍ପାତ ଜେନେରାଲ ହସ୍ପିଟାଲରେ ଚିକିତ୍ସାଧୀନ ଅବସ୍ଥାରେ ତାଙ୍କର ପରଲୋକ ହୋଇଛି ।\nଜିଏସଟି ଠକେଇର ଗଡ଼ ପାଲଟିଛି ରାଉରକେଲା\nରାଉରକେଲା, ଡିସେମ୍ବର ୧୬ (ଲୋକାଲ ୱାୟାର): ଶହ ଶହ କୋଟି ଟଙ୍କାର ଜିଏସଟି (ବସ୍ତୁ ଓ ସେବା କର) ଠକେଇର ଗଡ ପାଲଟିଛି ଇସ୍ପାତ ନଗରୀ ରାଉରକେଲା ।\nକୋଏଲ ନଗରର ଜଣେ ପରିବା ଦୋକାନୀଙ୍କୁ ୧୦୦ କୋଟି ଟଙ୍କାର ଜିଏସଟି ଠକେଇ ନୋଟିସ ମିଳିବାର ଦିନକ ପରେ ୩୦୦ କୋଟି ଟଙ୍କାର ଜିଏସଟି ଠକେଇ ଅଭିଯୋଗରେ ଜଣକୁ ଗିରଫ କରାଯାଇଛି ।\nଗରିବ ଓ ଶ୍ରମିକ ଶ୍ରେଣୀର ଲୋକଙ୍କ ନାମରେ କିଛି ଅସାଧୁ ବ୍ୟବସାୟୀ ନକଲି କମ୍ପାନୀ ଖୋଲି ଟଙ୍କା ନେଣଦେଣ କରୁଛନ୍ତି ।\nଅକ୍ଟୋବର ୨୩ରେ ରାଉରକେଲାର ୧୮ ଜଣଙ୍କ ବ୍ୟାଙ୍କ ଆକାଉଂଟ ମାଧ୍ୟମରେ ୪୨ କୋଟି ଟଙ୍କା ଟିକସ ଠକେଇ ଅଭିଯୋଗ ହୋଇଥିଲା ।\nସେହି ମାସରେ ରାଉରକେଲାର ସେକ୍ଟର ୨୦ରେ ରହୁଥିବା ଜଣେ ଡ୍ରାଇଭରଙ୍କ ବିରୋଧରେ ୨୩.୯୬ କୋଟି ଟଙ୍କାର ଜିଏସଟି ଓ ନକଲି ବିଲ୍ ଦ୍ୱାରା ୪.୩୧ କୋଟି ଟଙ୍କାର ସିଜିଏସଟି ଓ ଏସଜିଏସଟି ଠକେଇ ହୋଇଥିଲା ।\nବିଶ୍ୱକପ୍ ପାଇଁ ନୂଆ ରୂପ ନେବ ବିଜୁ ପଟ୍ଟନାୟକ ହକି ଷ୍ଟାଡିୟମ୍\nରାଉରକେଲା, ଡିସେମ୍ବର ୧୦(ଲୋକାଲ ୱାୟାର): ୨୦୨୩ ବିଶ୍ୱକପ୍ ହକି ପାଇଁ ରାଉରକେଲାର ସେକ୍ଟର-୫ସ୍ଥିତ ବିଜୁ ପଟ୍ଟନାୟକ ହକି ଷ୍ଟାଡିୟମକୁ ନୂଆ ରୂପ ଦିଆଯାଉଛି ଏବଂ ଗୁରୁବାର ହକି ଇଣ୍ଡିଆର ଛଅ ଜଣ ସଦସ୍ୟ ଷ୍ଟାଡିୟମ ବୁଲି ଭିତ୍ତିଭୂମିର ଅନୁଧ୍ୟାନ କରିଛନ୍ତି ।\nରାଉରକେଲାରେ ବିଜୁ ପଟ୍ଟନାୟକ ହକି ଷ୍ଟାଡିୟମ୍ ଓ ଇସ୍ପାତ ଷ୍ଟାଡିୟମ୍ ଏବଂ ପାଖ ଅଞ୍ଚଳକୁ ମିଶାଇ ମୋଟ ୮୫ ଏକର ପରିବ୍ୟାପ୍ତ ରହିଛି ।\nଷ୍ଟାଡିୟମରେ ପୁରୁଣା ଘରକୁ ଭଙ୍ଗାଯାଇ ତିନି ମହଲା କରାଯିବ ।\nଏବେ ୨୫ ହଜାର ଦର୍ଶକଙ୍କ ପାଇଁ ବ୍ୟବସ୍ଥା ଥିବା ବେଳେ ତାହା ୩୫ ହଜାରକୁ ବୃଦ୍ଧି କରାଯିବ ।\nଷ୍ଟାଡିୟମରେ ୩ଟି ଆଷ୍ଟ୍ରୋ ଟର୍ଫ ପଡ଼ିବ ଏବଂ ଲିଫ୍ଟ ଓ ଫ୍ଲଡ ଲାଇଟ ବ୍ୟବସ୍ଥା କରାଯିବ ।\nପାର୍କିଂ ଲାଗି ୬ଟି ସ୍ଥାନ ଚିହ୍ନଟ କରାଯାଇଛି ଏବଂ ପଡ଼ିଆରେ ମୋଟ ଆଠଟି ଗେଟ ରହିବ ।\nଗୁରୁବାର ଷ୍ଟାଡିୟମ ଅନୁଧ୍ୟାନ କରିଥିବା ଟିମରେ ହକି ଇଣ୍ଡିଆର ଯୁଗ୍ମ ନିର୍ଦ୍ଦେଶକ ବି. ନାଗ ଭୂଷଣ, ସିନିୟର ମ୍ୟାନେଜର ବିକ୍ରମ ପାଲ ସିଂହ, ସମନ୍ୱୟ କମିଟିର ମ୍ୟାନେଜର ଆଜାଦ ଆଜମୀ, ଭିତ୍ତିଭୂମି କମିଟି ସଦସ୍ୟ ଦୀପ୍ତି ଦାଶ, ସ୍ୱାଗତ ସିଂହ ଓ ଶେଖ ଅବଦୁଲ ପ୍ରମୁଖ ଥିଲେ ।\nରାଉରକେଲାରେ ପ୍ଲାଷ୍ଟିକ୍ ଗଦାରେ ଭୟଙ୍କର ଅଗ୍ନିକାଣ୍ଡ\nରାଉରକେଲା, ନଭେମ୍ବର ୧୯(ଲୋକାଲ ୱାୟାର): ରାଉରକେଲାର ଉଦିତନଗରର ଏକ ପଡ଼ିଆରେ ଥିବା ପ୍ଲାଷ୍ଟିକ୍ ପାଇପ ଗଦାରେ ଗୁରୁବାର ଭୟଙ୍କର ଅଗ୍ନିକାଣ୍ଡ ହୋଇଥିବା ବେଳେ ପରିସ୍ଥିତିକୁ ନିୟନ୍ତ୍ରଣ କରିବାକୁ ଅଗ୍ନିଶମ ବାହିନୀ ଉଦ୍ୟମ ଜାରି ରଖିଛି ।\nଉଦିତନଗରର ଏହି ପଡ଼ିଆ ଚତୁଃପାର୍ଶ୍ବରେ ଅନେକ ଗୁରୁତ୍ୱପୂର୍ଣ୍ଣ ସରକାରୀ କାର୍ଯ୍ୟାଳୟ ରହିଛି ।\nପୂର୍ବାହ୍ନରେ ଅଚାନକ ପ୍ଲାଷ୍ଟିକ୍ ଗଦାରେ କୌଣସି କାରଣରୁ ନିଆଁ ଲାଗି ଯାଇଥିଲା । କିଛି ସମୟ ମଧ୍ୟରେ ତାହା ଭୟଙ୍କର ହୋଇଥିଲା ।\nଆକାଶକୁ ଉଠୁଥିବା କଳାଧୂଆଁ ବହୁ କିଲୋମିଟର ପର୍ଯ୍ୟନ୍ତ ଦୃଶ୍ୟମାନ ହୋଇଥିଲା । ଅଗ୍ନିଶମ ବାହିନୀର ଏକାଧିକ ଗାଡ଼ି ପହଞ୍ଚି ନିଆଁକୁ ଆୟତ କରିବାକୁ ଉଦ୍ୟମ ଜାରି ରଖିଛନ୍ତି ।\nଏଲ ଆଣ୍ଡ ଟି କମ୍ପାନି ପକ୍ଷରୁ ଏଠାରେ ପ୍ଲାଷ୍ଟିକ୍ ପାଇପ ଗଚ୍ଛିତ କରି ରଖାଯାଇଥିଲା ବୋଲି ଜଣାପଡ଼ିଛି ।\nପାକିସ୍ତାନରୁ ଫେରିଥିବା ବିରଜୁଙ୍କୁ ଜନ୍ମମାଟିରେ ସ୍ୱାଗତ\nରାଉରକେଲା, ନଭେମ୍ବର ୧୩(ଲୋକାଲ ୱାୟାର): ପାକିସ୍ତାନ ଜେଲରେ ୨୦ ବର୍ଷ ରହିବ ସ୍ୱଦେଶ ପ୍ରତ୍ୟାବର୍ତ୍ତନ କରିଥିବା ସୁନ୍ଦରଗଡ଼ ଜିଲ୍ଲା କୁତ୍ରା ବ୍ଲକର ବିରଜୁ କୁଲୁଙ୍କୁ ଶୁକ୍ରବାର ତାଙ୍କ ଜନ୍ମମାଟିରେ ଅଞ୍ଚଳବାସୀ ଭବ୍ୟ ସମ୍ବର୍ଦ୍ଧନା ଜଣାଇଛନ୍ତି ।\nଗତ ଅକ୍ଟୋବର ୨୬ ତାରିଖରେ ଭାରତକୁ ପ୍ରତ୍ୟର୍ପିତ ହୋଇଥିବା ବିରଜକୁ ପଞ୍ଜାବର ଅମୃତସରସ୍ଥିତ ପାରାୟଣଗଡ଼ କୋଭିଡ ସେଣ୍ଟରରେ ଚିକିତ୍ସାଧୀନ ଥିଲେ ।\nସୁନ୍ଦରଗଡ଼ ଜିଲ୍ଲା ପ୍ରଶାସନ ପକ୍ଷରୁ କୁତ୍ରାର ମଙ୍ଗଳ ସମ୍ପ୍ରସାରଣ ଅଧିକାରୀ ମଦନ ସିଂ ତାଙ୍କୁ ଆଣିବାକୁ ଯାଇଥିଲେ ।\nଶୁକ୍ରବାର ପୂର୍ବାହ୍ନରେ ଏକ ସ୍ୱତନ୍ତ୍ର ଗାଡ଼ିରେ ବିରଜୁ ନିଜ ଗ୍ରାମ ତଥା କୁତ୍ରା ବ୍ଲକ ଅନ୍ତର୍ଗତ କଟଙ୍ଗର ଜଙ୍ଗାଟୋଲିରେ ପହଞ୍ଚିଥିଲେ ।\nବିରଜୁଙ୍କ ପରିବାର, ସମ୍ପର୍କୀୟ, ଅଞ୍ଚଳବାସୀ ଏବଂ ପ୍ରଶାସନିକ ଅଧିକାରୀମାନେ ଉତ୍ସୁକତାର ସହ ଅପେକ୍ଷା କରି ରହିଥିଲେ । ତାଙ୍କୁ ସ୍ୱାଗତ କରିବାକୁ ନାଚଗୀତର ଭବ୍ୟ ଆୟୋଜନ ମଧ୍ୟ କରାଯାଇଥିଲା ।\nବିରଜୁଙ୍କ ବାପା-ମା' ନଥିବା ବେଳେ ଉଭଣୀ ବିବାହ କରି ଅନ୍ୟତ୍ର ରହୁଛନ୍ତି । ଗାଁରେ କେବଳ ବଡ଼ବାପାଙ୍କ ପୁଅ ଓ କାକାଙ୍କ ପୁଅ ରହୁଛନ୍ତି ।\nବିରଜୁଙ୍କର ନିଜର ଘର ନାହିଁ । ତେଣୁ ପ୍ରଶାସନ ତାଙ୍କ ପାଇଁ ଘର, ରାସନ ଓ ଅନ୍ୟାନ୍ୟ ବ୍ୟବସ୍ଥା କରିବ ବୋଲି ସ୍ଥାନୀୟ ବିଡିଓ ମାନସ ରଞ୍ଜନ ରାୟ କହିଛନ୍ତି ।\nଘରକୁ ଫେରିଲେ ରାଉରକେଲାର ଅପହୃତ ଶିଳ୍ପପତି\nରାଉରକେଲା, ନଭେମ୍ବର ୧୨ (ଲୋକାଲ ୱାୟାର): ସୁନ୍ଦରଗଡ଼ ଜିଲ୍ଲାର କୁଆଁରମୁଣ୍ଡା ନିକଟରୁ ଗତ ଶନିବାର ନିଖୋଜ ଥିବା ଶିଳ୍ପପତି ପ୍ରଦୀପ କୁଣ୍ଡୁ ଗତକାଲି (ବୁଧବାର) ବିଳମ୍ବିତ ରାତିରେ ନିଜ ଘରକୁ ଫେରିଛନ୍ତି ବୋଲି ସୁନ୍ଦରଗଡ଼ ଏସପି ଗୁରୁବାର ସୂଚନା ସୂଚନା ଦେଇଛନ୍ତି ।\nସେ କେମିତି ଆସିଲେ, କେଉଁଠୁ ଆସିଲେ , ତାଙ୍କ ସହିତ କ'ଣ ହୋଇଥିଲା ସେ ନେଇ ପରବର୍ତ୍ତୀ ସମୟରେ ସୂଚନା ଦିଆଯିବ ବୋଲି ଏସପି କହିଛନ୍ତି ।\nଉଲ୍ଲେଖଯୋଗ୍ୟ, ପ୍ରଦୀପ ନଭେମ୍ବର ୭ ତାରିଖ ଅପରାହ୍ଣରେ କୁଆଁରମୁଣ୍ଡା ବିଜାବାହାଲସ୍ଥିତ ନିଜ କ୍ରସରକୁ କୌଣସି କାମରେ ଯାଇ ସନ୍ଧ୍ୟାରେ ଘର ଅଭିମୁଖେ ବାହାରିଥିଲେ ।\nକିନ୍ତୁ ସେ ଘରେ ନପହଞ୍ଚିବାରୁ ସେହି ଦିନ ରାତିରେ ତାଙ୍କ ପରିବାର ପକ୍ଷରୁ ବୀରମିତ୍ରପୁର ଥାନାରେ ଅଭିଯୋଗ ଦିଆଯାଇଥିଲା।\nପୁଲିସ ଟିମ୍ ତଲାସୀ ଅଭିଯାନ ଚଳାଇବା ବେଳେ ବିଜାବାହାର କ୍ରସରଠାରୁ କିଛି ଦୂରରେ ପ୍ରଦୀପଙ୍କ କାର, ମୋବାଇଲ ଫୋନ୍ ଏବଂ ଇଂଜେକ୍ସନ ସିରିଞ୍ଜ ମିଳିଥିଲା ।\nତେଣୁ ତାଙ୍କୁ ଅପହରଣ କରାଯାଇଥିବା ସନ୍ଦେହ ହୋଇଥିଲା ।\nପରେ ଅପହର୍ତ୍ତାମାନେ ଗତ ରବିବାର ମଧ୍ୟାହ୍ନରେ ପ୍ରଦୀପଙ୍କ ପତ୍ନୀଙ୍କୁ ଫୋନ୍ କରି ୧ କୋଟି ଟଙ୍କା ଦାବି କରିଥିବା ପୁଲିସକୁ ସୂଚନା ଦେଇଥିଲେ ।\nନିଖୋଜ ପ୍ରଦୀପଙ୍କୁ ଠାବ କରିବା ଲାଗି ପୁଲିସ ଦୁଇଟି ଟିମ୍ ଗଠନ କରି ତଦନ୍ତ ଚଳାଇଥିବା ବେଳେ ଗତରାତି ସେ ଘରକୁ ଫେରିଛନ୍ତି ।\nଡ୍ରାଇଭରଙ୍କର ନାଁରେ ୨୮ କୋଟିରୁ ଅଧିକ ଟଙ୍କାର ଜିଏସଟି ଠକେଇ ଅଭିଯୋଗ\nରାଉରକେଲା, ଅକ୍ଟୋବର ୨୯ (ଲୋକାଲ ୱାୟାର) : ରାଉରକେଲାରେ ଜଣେ ଡ୍ରାଇଭର ୨୮ କୋଟିରୁ ଅଧିକ ଟଙ୍କାର ଜିଏସଟି ଠକେଇ କରିଥିବା ଅଭିଯୋଗରେ କଟକ ସେଣ୍ଟ୍ରାଲ ଜିଏସଟି କାର୍ଯ୍ୟାଳୟ ପକ୍ଷରୁ ନୋଟିସ୍ ଜାରି କରାଯାଇଛି ।\nଆର୍.ପି ଏଣ୍ଟରପ୍ରାଇଜେସ୍ ନାଁ ରେ ଫେକ କମ୍ପାନୀ ଖୋଲି ଫେକ ଇନଭଏସ, ଫେକ ବିଲ କରି ୨୮ କୋଟି ୨୮ଲକ୍ଷ ଟଙ୍କାର ଠକେଇ ନେଇ ନୋଟିସ୍ ହୋଇଛି।\nଏହି ଡ୍ରାଇଭର ଜଣକ ହେଲେ ରାଉରକେଲା ସେକ୍ଟର-୨୦ ସି ବ୍ଲକ କ୍ବାଟର୍ ନଂ-୧୭ରେ ରହୁଥିବା ରାଜେନ୍ଦ୍ର ପଲେଇ ।\nଏ ବାବଦରେ ଡ୍ରାଇଭରଙ୍କୁ ୪ କୋଟି ଟଙ୍କାର ଜୋରିମାନା ଦେବାକୁ ମଧ୍ୟ ନୋଟିସ୍ କରାଯାଇଛି।\nତେବେ ଜିଏସଟି ଠକେଇ ସମ୍ପର୍କରେ ରାଜେନ୍ଦ୍ର କିଛି ଜାଣିନଥିବା କହିଛନ୍ତି। ତାଙ୍କ ନାଁକୁ ବ୍ୟବହାର କରି ଆଉ କେହି ଏଭଳି ଠକେଇ କରିଥିବା ସେ ଅଭିଯୋଗ କରିଛନ୍ତି। ଘଟଣାକୁ ନେଇ ଜିଏସଟି ବିଭାଗ ତଦନ୍ତ କରୁଛି ।\nରାଉରକେଲାରେ ୧୨ କୋଟିର ଜିଏସଟି ଠକେଇ ଅଭିଯୋଗ\nରାଉରକେଲା, ଅକ୍ଟୋବର ୨୧ (ଲୋକାଲ ୱାୟାର) : ରାଉରକେଲାରେ ନିର୍ମାଣ ଶ୍ରମିକଙ୍କ ଜାଲ କାଗଜ ପତ୍ର ଦେଇ ୧୨ କୋଟି ଟଙ୍କାର ଜିଏସ୍ଟି ଠକେଇ ହୋଇଥିବା ନେଇ ଅଭିଯୋଗ ହେବା ପରେ ଜିଏସ୍ଟି ବିଭାଗ ତଦନ୍ତ ଆରମ୍ଭ କରିଛି ବୋଲି ବୁଧବାର ଜଣେ ଅଧିକାରୀ କହିଛନ୍ତି ।\nନିର୍ମାଣ ଶ୍ରମିକଙ୍କ ନାଁରେ ଜାଲ୍ କାଗଜପତ୍ର ଦେଇ ବିଭିନ୍ନ କମ୍ପାନୀ ଖୋଲି ଏହି ଠକେଇ ହୋଇଛି ।\nଜାଲ୍ ଆକାଉଣ୍ଟ ଅର୍ବାନ କୋ-ଅପରେଟିଭ୍ ବ୍ୟାଙ୍କରେ ମିଡଟାଉନ୍ ଶାଖାରେ ଖୋଲାଯାଇଥିବା ସୂଚନା ମିଳିଛି ।\nଏଥିରେ ଏକାଧିକ ଲୋକଙ୍କ ସମ୍ପୃକ୍ତି ସନ୍ଦେହ କରାଯାଉଛି । ଅଭିଯୁକ୍ତଙ୍କୁ ଠାବ କରିବା ପାଇଁ ଖୋଳତାଡ ଆରମ୍ଭ ହୋଇଛି ।\nରାଉରକେଲା ସହରର ବସ୍ତି ଅଞ୍ଚଳରେ ରହୁଥିବା ବିଶ୍ୱଜିତ୍ ତାଣ୍ଡିଆଙ୍କ ନାଁରେ ଜାଲ୍ ଆକାଉଣ୍ଟ ଖୋଲା ଯାଇଥିବା ଅଭିଯୋଗ ହେବା ପରେ ତଦନ୍ତ ଆରମ୍ଭ ହୋଇଥିଲା । ଏହାର ପରେ ସାଙ୍ଘାତିକ ସତ ସାମ୍ନାକୁ ଆସିଛି ।
